KOMISIJOS ATASKAITA EUROPOS PARLAMENTUI IR TARYBAI dėl EŽŪGF išlaidų Išankstinio perspėjimo sistema – Nr. 9–10/2014 /* COM/2014/0671 final */





TURINYS 1........... Įžanga........................................................................................................................... 3 2........... EŽŪGF asignuotosios įplaukos.................................................................................... 3 3........... Pastabos dėl preliminaraus 2014 m. EŽŪGF biudžeto vykdymo................................ 4 4........... EŽŪGF asignuotųjų įplaukų panaudojimas.................................................................. 6 5........... Išvados.......................................................................................................................... 6 1 priedas || Preliminarus EŽŪGF asignavimų panaudojimas iki 2014 08 31 1. Įžanga 1 priede pateikiamas faktinio biudžeto vykdymo 2013 m. spalio 16 d.–2014 m. rugpjūčio 31 d. laikotarpiu duomenų, susijusių su Europos žemės ūkio garantijų fondu (EŽŪGF), palyginimas su išlaidų įvertinimu pagal rodiklį, nustatytą remiantis Tarybos reglamento (ES) Nr. 1306/2013 dėl bendros žemės ūkio politikos finansavimo, valdymo ir stebėsenos[1] 28 straipsnio nuostatomis. 2. EŽŪGF asignuotosios įplaukos Remiantis Reglamento (ES) Nr. 1306/2013 43 straipsnio nuostatomis, įplaukos, gautos atlikus finansines pataisas pagal sprendimus dėl apskaitos ir sąskaitų atitikties patvirtinimo, įplaukos, gautos susigrąžinus sumas dėl pažeidimų, ir įplaukos, gautos taikant pieno mokestį, yra laikomos įplaukomis, asignuotomis EŽŪGF išlaidoms padengti. Pagal šias nuostatas asignuotosios įplaukos gali būti naudojamos bet kokioms EŽŪGF išlaidoms padengti. Per finansinius metus nepanaudota tokių įplaukų dalis bus automatiškai perkelta į kitus finansinius metus[2]. Į 2014 m. EŽŪGF biudžetą įtraukti Komisijos naujausi numatomų rinkos priemonių ir tiesioginės pagalbos išlaidų finansavimo poreikio įverčiai ir asignuotųjų įplaukų, kurias buvo tikimasi gauti per atitinkamus finansinius metus, bei iš ankstesnių finansinių metų perkelto nepanaudotų asignuotųjų įplaukų likučio įverčiai. Pasiūlyme dėl 2014 m. EŽŪGF biudžeto asignavimų Komisija atsižvelgė į visas numatomas asignuotąsias įplaukas ir 2014 m. paprašė biudžete skirti asignavimų sumą, kuri apskaičiuota numatomą asignuotųjų įplaukų sumą atėmus iš numatomų poreikių sumos. Biudžeto valdymo institucija EŽŪGF biudžetą patvirtino, atsižvelgdama į numatomas asignuotąsias įplaukas. Sudarant 2014 m. biudžetą, Komisijos skaičiavimais turimos asignuotosios įplaukos siekė 1 464 mln. EUR. Konkrečiai: – apskaičiuota, kad asignuotosios įplaukos, kurias numatyta gauti 2014 finansiniais metais, sudarys 849 mln. EUR. 638 mln. EUR ir 165 mln. EUR sumas atitinkamai tikėtasi gauti ištaisius klaidas po sąskaitų atitikties patvirtinimo ir susigrąžinus sumas dėl pažeidimų. Apskaičiuota, kad įplaukos iš pieno mokesčio sudarys 46 mln. EUR; – apskaičiuota, kad iš 2013 į 2014 biudžetinius metus turėtų būti perkelta 615 mln. EUR asignuotųjų įplaukų. 2014 m. biudžete Komisija šias iš pradžių apskaičiuotas 1 464 mln. EUR įplaukas skyrė dviem schemoms. Konkrečiai: – 464 mln. EUR skirta vaisių ir daržovių sektoriaus gamintojų organizacijų veiklos fondams; – 1 000 mln. EUR skirta bendrosios išmokos schemai. Šioms dviem schemoms biudžeto valdymo institucija pagal Komisijos pasiūlymą galiausiai patvirtino atitinkamai 285 mln. EUR ir 30 083 mln. EUR asignavimų. Pirmiau minėtų patvirtintų asignavimų ir asignuotųjų įplaukų suma atitinka bendrą 749 mln. EUR numatytų asignavimų vaisių ir daržovių sektoriaus gamintojų organizacijų veiklos fondams ir 31 083 mln. EUR sumos bendrosios išmokos schemai įvertį. 1 priede, kuriame pateikiami preliminarūs 2014 m. biudžeto vykdymo rezultatai iki 2014 m. rugpjūčio 31 d., nurodyti biudžeto asignavimai pagal straipsnius vaisių ir daržovių sektoriui ir atsietajai tiesioginei pagalbai yra patvirtinti asignavimai šioms dviem schemoms ir sudaro atitinkamai 676,7 mln. EUR ir 38 252 mln. EUR, neskaitant pirmiau minėtų asignuotųjų įplaukų. Kartu su šiems sektoriams asignuotomis įplaukomis 2014 m. biudžete numatyti asignavimai vaisių ir daržovių sektoriui iš viso sudaro 1 140,7 mln. EUR, o atsietajai tiesioginei pagalbai – 39 252 mln. EUR. 3. Pastabos dėl preliminaraus 2014 m. EŽŪGF biudžeto vykdymo 1 priede pateikiami duomenys apie preliminarų biudžeto vykdymą 2013 m. spalio 16 d.–2014 m. rugpjūčio 31 d. laikotarpiu. Šis vykdymo lygis lyginamas su išlaidų įvertinimu, parengtu remiantis rodikliu, nustatytu pagal Reglamento (ES) Nr. 1306/2013 28 straipsnio nuostatas. Toliau trumpai aptariami tam tikri biudžeto straipsniai, kuriuos vykdant nustatyti didžiausi faktinio ir numatyto 2014 m. biudžeto vykdymo skirtumai. 3.1. Rinkos priemonės Remiantis 2014 m. rugpjūčio 31 d. rodikliu, intervencijai žemės ūkio rinkose finansuoti panaudota 67 mln. EUR daugiau lėšų, nei patvirtinta biudžeto asignavimų. Šis skirtumas – tai panaudojimo modelių, visų pirma vaisių ir daržovių, vyno ir pieno sektoriuose, grynasis poveikis. 3.1.1. Vaisiai ir daržovės (+202,2 mln. EUR, palyginti su patvirtintais asignavimais) Kalbant apie patvirtintus asignavimus, šių asignavimų panaudojimo lygį pirmiausia lemia išlaidos, susijusios su gamintojų organizacijų veiklos fondų schema, kuri yra finansuojama iš patvirtintų biudžeto asignavimų ir iš 2014 m. biudžete šiai schemai skirtų įplaukų (pastaba: daugiau informacijos pateikta 2 dalyje). Toks asignavimų panaudojimo lygis gautas laikotarpio iki 2014 m. rugpjūčio 31 d. rodiklį pritaikius patvirtintiems biudžeto asignavimams, į kuriuos neįtrauktos šiam sektoriui asignuotos įplaukos. 1 priedo preliminaraus asignavimų panaudojimo lentelės „*“ išnašoje parodyta, kokia būtų padėtis 2014 m. rugpjūčio 31 d. rodiklį pritaikius visai šiam sektoriui finansuoti numatytų asignavimų sumai. Kaip nurodyta 2 dalyje, visą numatomo šio sektoriaus finansavimo sumą sudaro 676,7 mln. EUR patvirtintų biudžeto asignavimų ir šiam sektoriui asignuotų įplaukų, kurios, kaip apskaičiuota, turėtų siekti 464 mln. EUR. Todėl, jeigu rodiklis būtų pritaikytas visai 1 140,7 mln. EUR finansavimo sumai, kurią numatyta skirti šiam sektoriui, dėl pagreitinto mokėjimų pagal gamintojų organizacijų veiklos fondų schemą tempo ir lėtesnio vaisių vartojimo skatinimui mokyklose ir pagalbos gamintojų grupių preliminariam pripažinimui skirtų mokėjimų tempo grynojo poveikio susidarytų nepanaudota 127,6 mln. EUR suma, palyginti su 2014 m. rugpjūčio 31 d. rodikliu. Šiuo metu Komisija laikosi nuomonės, kad finansinių metų pabaigoje gali likti tam tikra nepanaudota vaisių vartojimo skatinimo mokyklose programai skirtų lėšų ir pagalbai gamintojų grupių preliminariam pripažinimui skirtų lėšų suma, o gamintojų organizacijų programoms skirtų asignavimų įsisavinimą stebi toliau. 3.1.2. Vynuogių auginimo sektoriaus produktai (–109,6 mln. EUR) Ši nepanaudota suma susidarė dėl lėtesnio valstybių narių atliekamų mokėjimų tempo, palyginti su išlaidų įvertinimu pagal rodiklį, nustatytą nacionalinėms paramos vyno sektoriui programoms. Šiuo metu laikomasi nuomonės, kad ši padėtis yra laikina, nes iš valstybių narių šio straipsnio išlaidų prognozės matyti, kad ateinančiais mėnesiais tempas paspartės. 3.1.3. Pienas ir pieno produktai (–6,8 mln. EUR) Ši nepanaudota suma susidarė dėl lėtesnio valstybių narių atliekamų mokėjimų tempo, palyginti su išlaidų įvertinimu pagal rodiklį, nustatytą pieno vartojimo skatinimo mokyklose programai. Šiuo metu laikomasi nuomonės, kad ši padėtis yra laikina, nes iš valstybių narių šio straipsnio išlaidų prognozės matyti, kad iki finansinių metų pabaigos numatoma panaudoti visus šios programos asignavimus. 3.2. Tiesioginė pagalba Panaudotų biudžeto asignavimų tiesioginei pagalbai suma, palyginti su 2014 m. rugpjūčio 31 d. rodikliu nurodytu lygiu, buvo didesnė 659,4 mln. EUR. 3.2.1. Atsietoji tiesioginė pagalba (+719,1 mln. EUR, palyginti su patvirtintais asignavimais) Kalbant apie patvirtintus asignavimus, šių asignavimų panaudojimo lygį pirmiausia lemia išlaidos, susijusios su bendrosios išmokos schema, kuri finansuojama iš patvirtintų biudžeto asignavimų ir iš 2014 m. biudžete šiai schemai skirtų įplaukų (pastaba: daugiau informacijos pateikta 2 dalyje). Toks asignavimų panaudojimo lygis gautas laikotarpio iki 2014 m. rugpjūčio 31 d. rodiklį pritaikius patvirtintiems biudžeto asignavimams, į kuriuos neįtrauktos šiam sektoriui asignuotos įplaukos. 1 priedo preliminaraus asignavimų panaudojimo lentelės „*“ išnašoje parodyta, kokia būtų padėtis 2014 m. rugpjūčio 31 d. rodiklį pritaikius visai atsietajai tiesioginei pagalbai finansuoti numatytų asignavimų sumai. Kaip nurodyta 2 dalyje, visą numatomo finansavimo atsietajai tiesioginei pagalbai sumą sudaro 38 252 mln. EUR patvirtintų biudžeto asignavimų ir atsietajai tiesioginei pagalbai asignuotos įplaukos, kurios, remiantis skaičiavimais, turėtų siekti 1 000 mln. EUR. Todėl, pritaikius rodiklį visai atsietajai tiesioginei pagalbai finansuoti numatytai 39 252 mln. EUR sumai, nustatytas per didelis asignavimų panaudojimas būtų sumažintas ir būtų likę nepanaudota 279,9 mln. EUR. Dabar valstybės narės jau yra išmokėjusios 99,2 % 2014 m. apskaičiuotos atsietosios tiesioginės pagalbos. Šiuo metu Komisija laikosi nuomonės, kad turimų patvirtintų asignavimų ir eilutei skirtų įplaukų turėtų pakakti finansavimui pagal šį straipsnį ir kad finansinių metų pabaigoje gali susidaryti tam tikra nepanaudota suma. 3.2.2. Kita tiesioginė pagalba (–59,3 mln. EUR) Ši nepanaudota kitai tiesioginei pagalbai patvirtintų asignavimų suma, palyginti su 2014 m. rugpjūčio 31 d. nustatytu rodikliu, atsirado dėl lėtesnio mokėjimų pagal tam tikras šio sektoriaus schemas, visų pirma atsietąją specialiąja pagalbą pagal 68 straipsnį, tempo. Šiuo metu Komisija laikosi nuomonės, kad finansinių metų pabaigoje gali likti tam tikra nepanaudota suma, ir toliau stebi šio biudžeto straipsnio asignavimų įsisavinimą. 3.3. Žemės ūkio išlaidų auditas (+5,5 mln. EUR) Be stebėsenai ir prevencinėms priemonėms numatytų tiesioginių mokėjimų, kurie siekia 6,8 mln. EUR, į 2014 m. biudžetą įtraukta 53,4 mln. EUR suma, numatyta mokėjimams, susijusiems su ginčų sprendimu. Sprendžiant iš naujausios turimos informacijos, valstybės narės už ginčų sprendimą sumokės daugiau kompensacinių palūkanų, nei numatyta 2014 m. biudžete. Be to, dėl valstybėms narėms palankių sprendimų dėl sąskaitų patvirtinimo Komisija planuoja valstybėms narėms išmokėti maždaug 20 mln. EUR kompensacijų. Šiuo metu Komisija laikosi nuomonės, kad žemės ūkio išlaidų audito skyriui 2014 m. biudžete numatyti asignavimai gali būti viršyti. 4. EŽŪGF asignuotųjų įplaukų panaudojimas 1 priedo lentelėje parodyta, kad 2014 m. rugpjūčio 31 d. surinkta 1 669,1 mln. EUR asignuotųjų įplaukų. Konkrečiai: – įplaukos dėl ištaisymų, grindžiamų sprendimais dėl apskaitos ir sąskaitų atitikties patvirtinimo, sudarė 769,6 mln. EUR; iki biudžetinių metų pabaigos vis dar numatoma gauti papildomų sumų; – įplaukos susigrąžinus sumas dėl pažeidimų siekė 141,3 mln. EUR, o iki finansinių metų pabaigos tikimasi gauti papildomų pajamų; – šiuo metu surinkta didžioji dalis taikant pieno mokestį gautų įplaukų – apie 48 mln. EUR. Galiausiai iš 2013 į 2014 m. ilgainiui perkelta 710,2 mln. EUR asignuotųjų įplaukų suma. Ši suma gerokai viršija iš pradžių numatytą 615 mln. EUR sumą ir buvo visa panaudota atliekant 2014 m. biudžete numatytus mokėjimus. Todėl 2014 m. rugpjūčio 31 d. EŽŪGF išlaidoms finansuoti skirta asignuotųjų įplaukų suma siekė 1 669,1 mln. EUR kartu su papildomomis neseniai surinktų asignuotųjų įplaukų, kurias buvo planuota gauti iki finansinių metų pabaigos, sumomis. 5. Išvados Preliminarus 2014 m. EŽŪGF biudžeto asignavimų panaudojimas iki 2014 m. rugpjūčio 31 d. rodo, kad mėnesinės kompensacijos valstybėms narėms maždaug 728,2 mln. EUR viršijo išlaidas pagal rodikliu grindžiamą biudžeto vykdymo lygį. Jau surinkta 1 669,1 mln. EUR asignuotųjų įplaukų; 2014 m. planuojama dar gauti papildomų įplaukų. Šiuo metu Komisija laikosi nuomonės, kad iki metų pabaigos numatomų gauti asignuotųjų įplaukų sumos pakaks gamintojų organizacijų veiklos fondams, bendrosios išmokos schemai ir pagal žemės ūkio išlaidų audito skyrių numatytoms sumoms finansuoti. Be to, priklausomai nuo galutinio asignavimų panaudojimo per 2014 finansinius metus Komisija numato perkelti nepanaudotus asignavimus į 2015 finansinius metus ir juos skirti kompensacijoms ūkininkams, kuriems tais metais bus taikoma finansinė drausmė. Ši perkeliama suma negali viršyti 2 % 2014 m. pradinių EŽŪGF asignavimų, skirtų veiksmams pagal pasidalijamojo valdymo metodą, ir finansinės drausmės sumos, į kuriuos atsižvelgta 2014 m. finansiniais metais[3]. Pagal dabartinius Komisijos skaičiavimus iki 2014 finansinių metų pabaigos susidarys 874,7 mln. EUR nepriskirtų asignavimų suma, neviršijanti 2 % pradinių asignavimų[4], kurią bus galima, kaip minėta, perkelti. Likęs apskaičiuotas EŽŪGF perviršis bus įtrauktas į 2015 m. biudžeto projekto taisomąjį raštą Nr. 1. [1] OL L 347, 2013 12 20, p. 549. [2] Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių 14 straipsnyje nustatyta, kad vidaus asignuotąsias įplaukas galima perkelti į kitą laikotarpį tik vieniems metams. Todėl, siekiant užtikrinti patikimą biudžeto valdymą, šios asignuotosios įplaukos paprastai naudojamos pirmiausia, prieš bet kokius patvirtintus susijusio biudžeto straipsnio asignavimus. [3] Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių 169 straipsnis. [4] Kadangi 902,9 mln. EUR finansinės drausmės suma, į kurią atsižvelgta 2014 m. biudžete, viršijo 2 % 2014 m. pradinių EŽŪGF asignavimų, skirtų veiksmams pagal pasidalijamojo valdymo metodą, apskaičiuojant perkeliamą sumą remiamasi pastarąja suma.